मेडिकल कलेजको आधारभूत मापदण्डभन्दा पनि राज्य सत्ता र दलीय पहुँचका आधारमा मेडिकल कलेजको सम्बन्धन लिने र दिने क्रमले स्वास्थ्य सेवा र शिक्षाको गुणस्तरमा प्रश्न चिह्न उठ्ने गरेको छ। सरकारी अनुगमनका क्रममा मेडिकल कलेजहरूले देखाउनका लागि किनेर प्राध्यापकहरू आयात गर्ने, बिरामीहरूलाई अस्पताल भर्ना गर्ने गरेको अभ्यास पनि नौलो छैन। अनुगमन समितिहरूले दलीय दबाब र आर्थिक लालचका कारण मेडिकल कलेजहरूकै अनुकूलको रिपोर्ट पेस गरेकै कारण कतिपय सम्बन्धन र अनुगमनका समितिमाथि नै छानबिन चलिरहेको छ। अत: अस्थिर राजनीतिक प्रणाली, दलीय भागबंडा र सरकारको कमजोर मूल्यांकन तथा अनुगमनकै कारण आज मेडिकल शिक्षामा चरम बजारीकरणले प्रश्रय पाएको छ।
